**רות ונעמי: שתי נשים מול העולם**

**דף למנחה**

לאורך ההיסטוריה ועד ימינו נשים היו על פי רוב החוליה החלשה בחברה פטריארכלית. הן נסמכו על גברים כדי לשרוד ולהתקיים ומי שנשארה לבד, בעקבות גירושין או התאלמנות, נידונה לחיי עוני ודחיקה לשולי החברה.

דף לימוד זה מציע להתבונן בסיפור מגילת רות מנקודת מבטן של רות ונעמי, שתי נשים אלמנות שנאלצו לשרוד במלחמת קיום מול כל העולם. הלימוד מזמין את הלומדים לשאול את עצמם גם על היבטים שונים של יחסים בין נשים לבין עצמן בניסיונן לאפשר לעצמן חיים סבירים.

עלילת הסיפור במגילת רות ידועה: נעמי ורות, חמות וכלתה, שבות משדה מואב לאחר שהתאלמנו מבני זוגן וחוזרות לבית לחם חסרות כול. בהיעדר גבר שיפרנס וידאג להן, הן נאלצות למצוא דרכים לשרוד.

אף שהחוק המקראי מחייב את בעלי השדה לתמוך בנזקקים ולאפשר להם ללקט שיבולים שנפלו, המגילה מראה שמציאות החיים מורכבת קצת יותר. נראה שהמלקטות שהלכו אחרי הקוצרים סבלו מהצקות ומעלבונות. מעבר לכך, עונת הקציר מוגבלת והשתיים זקוקות למצוא פתרון לטווח ארוך. נעמי, שעזבה את בית לחם כאישה עשירה ובעלת נכסים, לא יכולה להחזיר לעצמה נכסים אלה ללא בן זוג, והיא מבינה שהדרך היחידה להשתקם כלכלית היא באמצעות הגואל – קרוב משפחה שיכול להקים שוב את שם המשפחה בנישואין לכלתה.

דף הלימוד מתמקד בחמשת הפסוקים הדרמטיים בפרק ג (פסוקים א-ה) שבהם שולחת נעמי את רות לגורן ומציידת אותה בהוראות מפורטות כיצד לשכנע את בועז, קרוב רחוק ואמיד של השתיים, להיות הגואל שלהן. דף הלימוד מתמקד ברגע הדרמטי, הגורלי והאינטימי של הסיפור.

תחילה נתמקד בתכניתה של נעמי, ונקרא את הפסוקים בקריאה ביקורתית הרואה במשימת ההישרדות שהיא הטילה על רות משימת פיתוי ושימוש במיניות.

בהמשך נבחן את מערכת היחסים שבין נעמי ורות ואת תפקידיהן בסצנה - עד כמה רות היא "שליחה" של נעמי ומה מידת ההזדהות של נעמי עם רות, עם המשימה, ואולי עם מושא המשימה...? לצורך דיון זה מוצע לעיין בטקסט המקראי ב'זכוכית מגדלת' – ולהתבונן בכתב יד של המגילה מתוך אוסף הספרייה הלאומית. העיון מתבסס על הפער שבין ה'כתיב' וה'קרי' ודרכו עולות לדיון שאלות על תכניתה של נעמי ורגשותיה ביחס אליה. ה'כתיב' הוא הטקסט הכתוב במגילה וה'קרי' הוא ההנחיות של המסורה לקורא כיצד לבטא בקול את המילים. התמקדות בכתיב יוצרת את הרושם כאילו נעמי עצמה מתכננת לבצע את המשימה, ואילו הקרי מכוון את ההנחיות לרות.

זו הזדמנות להסביר מעט על צמד המושגים 'קרי וכתיב' ולהציג אותם מבחינה ויזואלית. אפשר לפתח דיון על הפערים שגם אנו חווים בין מה שאנו חושבים למה שאנו אומרים, או בין מה שאנו רוצים להגיד לבין מה שלפעמים נפלט לנו מהפה.

גם חז"ל לא התעלמו מהפערים הבולטים שבין הקרי והכתיב במגילה, והמקור השלישי הוא מדרש המנסה ליישב את מה שנראה כמו 'הזדהות יתר' של נעמי עם משימתה של רות.

לסיום הלימוד נדון בשיר שכתב אריאל הורוביץ, בנה של נעמי שמר, שהלחין מכתב שכתבה סבתו, אמא של נעמי שמר, לבתה ובו עודדה אותה לעזוב את הקיבוץ וללכת ללמוד מוזיקה בתל אביב בניגוד למקובל באותם ימים בסביבתן. הדיון עוסק בהיבט נוסף של מערכת יחסים בין אישה מבוגרת ואישה צעירה, בשיר המבטא גיבוי ותמיכה, ואולי הזדהות רבה מאוד של הכותבת. השיר מעורר שאלות בנוגע לכוח של נשים מבוגרות ביחסן עם נשים צעירות, ומזמין את הלומדים לחשוב מחדש על שתי מערכות היחסים הללו שמאירות זו את זו.